Kuffa, Štefan, poslanec NR SR (2014-11-28):
Ďakujem za slovo. Vážený pán predsedajúci, vážený pán minister, spravodajca, kolegyne, kolegovia, dovoľte mi niekoľko slov k predmetnému návrhu zákona. Áno, zviedli sa tu medzitým veľmi tuhé parlamentné bitky a tak, ako kolega Mičovský to tu spomenul, že ho označili možno za vlastizradcu. Ja som bol, pán minister, ktorý hlasoval proti ústavnému zákonu o tejto vode, ale tých kolegov, ktorí hlasovali za, nepovažujem za vlastizradcov, hej? Je to jednoducho, ja si myslím, že sme to nemuseli tlačiť nasilu do tej ústavy, je to môj postoj a ja som bol pripravený podporiť tento návrh zákona, pán minister, ktorý tu s odstupom času, takmer po štvrťroku, alebo takmer polroku dostávame späť do parlamentu a mal som jednu výhradu, ktorú si dovolím aj teraz vo svojom pozmeňujúcom návrhu odprezentovať. Ja som tu už aj rozprával pánovi ministrovi pôdohospodárstva, pánovi ministrovi Jahnátkovi a vadí mi to, že sa zavádza v podstate spoplatňovanie zavlažovania pre poľnohospodárov. Poľnohospodári a naša krajina, myslím si, že, pán minister, dotýka sa to aj vášho rezortu. Naša krajina bola agrárnou krajinou a myslím si, že aj chceme zachovať, aby aj takouto bola, tak má nám záležať na poľnohospodároch a aby sme im nezvyšovali náklady, naopak, aby sme boli ústretoví, aj keď sme možnože viedli tú polemiku o tom, že či je to v rozpore s európskou smernicou, alebo nie je. My sme sa poradili v právnom tíme a my si myslíme, že nie je to v rozpore s tou smernicou a ako opozičný poslanec prečítam to a skúste sa, pán minister, nad tým zamyslieť, ak by to teda bolo možné aj prijať a naozaj akceptovať tento pozmeňovák. Nie je to kvôli mne, ale je to kvôli tým ľuďom, ktorí naozaj veľmi ťažko a v pote tváre dorábajú chlieb v našej krajine. Ak dovolíte, prečítam pozmeňujúci návrh poslancov Národnej rady Slovenskej republiky Štefana Kuffu, Miroslava Kadúca k vládnemu návrhu zákona, ktorým sa mení a dopĺňa zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov, vodný zákon, v znení neskorších predpisov a ktorým sa menia a dopĺňajú niektoré zákony, tlač 1051. Vládny návrh zákona, ktorým sa mení a dopĺňa zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov a ktorým sa menia a dopĺňajú niektoré zákony sa mení a dopĺňa takto: V čl. I bod 115 znie: „115. V § 79 ods. 3 sa vypúšťa písmeno i).“ Odôvodnenie. Vládnym návrhom zákona sa s odkazom na európsku legislatívu z § 79 ods. 3 zákona o vodách vypúšťa časť ustanovenia o oslobodení od povinnosti platiť poplatky za odbery podzemných vôd v množstve presahujúcom 15 000 m3 za kalendárny rok alebo 1 250 m3 za kalendárny mesiac pri odberoch na zavlažovanie poľnohospodárskej pôdy alebo pri odberoch na účely energetického využitia, ak sa následne vypúšťajú do podzemných vôd, okrem odberov geotermálnych vôd. Ako vyplýva z č. 9 Smernice Európskeho parlamentu a Rady 2000/60/ES z 23. októbra 2000, ktorou sa ustanovuje rámec pôsobnosti pre opatrenia spoločenstva v oblasti vodného hospodárstva (ďalej len rámcová smernica o vode), členské štáty môžu pri jeho uplatňovaní prihliadať na sociálne, environmentálne a ekonomické dôsledky úhrady, ako aj geografické a klimatické podmienky ovplyvneného regiónu, pričom členské štáty neporušia túto smernicu, ak sa v súlade so zavedenou praxou rozhodnú pre tento účel nepoužiť ustanovenie čl. 9 ods. 1 druhej vety a príslušné ustanovenia čl. 9 ods. 2 pre určitý spôsob využívania vody, ak to neohrozuje účely a dosiahnutie cieľov tejto smernice. Na uvedený článok rámcovej smernice o vode sa odvoláva aj článok 11 ods. 9 nariadenia Komisie ES č. 1857/2006 z 15. decembra 2006 o uplatňovaní článkov 87 a 88 zmluvy o štátnej pomoci pre malé a stredné podniky pôsobiace v poľnohospodárskej výrobe, ktorým sa mení a dopĺňa nariadenie ES č. 70/2001, ako výnimka z povinnosti platiť poplatky za odbery podzemných vôd. Z textu rámcovej smernice o vode sa preto dá vyvodiť možnosť ponechať v platnosti účinnú právnu úpravu § 79 ods. 3 písm. h) vodného zákona týkajúcu sa odberov na zavlažovanie poľnohospodárskej pôdy bez povinnosti platiť poplatky za odbery podzemných vôd, a to aj s prihliadnutím na finančnú situáciu v poľnohospodárstve na území Slovenskej republiky. Zavedenie povinnosti uhrádzať poplatky za zavlažovanie poľnohospodárskej pôdy by mohlo neúmerne zaťažiť poľnohospodárov, dôsledkom čoho by mohlo byť zvýšenie cien poľnohospodárskych produktov. Toľko pozmeňovák a týkalo by sa to, pán minister, najmä v tom čase a v tom období, keď by boli obdobia sucha. Pán minister odškodňoval poľnohospodárov, je to tak zhruba tak dva roky dozadu, pán minister pôdohospodárstva Jahnátek, kde vlastne sme zmierňovali dôsledky škôd v dôsledku sucha. Áno, je to, aj keď je tu symbolický poplatok, ktorý sa tuná zavádza. Je to 0,01 centa. Len ja mám takú obavu, pán minister, ak to raz tam zavedieme, nikto viac to stadiaľ nevyberie von a v podstate, keď ten poplatok tam je, tak obávam sa aj toho, že do budúcna to bude narastať. Nerobme to. Nerobme to, aby sme takto zaťažovali tých poľnohospodárov. Ja vás žiadať nemôžem, ale ako kolega tuná, poslanecký, tak vás prosím, aby naozaj sme pamätali na týchto poľnohospodárov. Myslím si, že má to aj oporu v smernici, európskej, európskej smernici, tak prosím vás, aby naozaj sme to nezavádzali pre tých poľnohospodárov. Ďakujem. Ja len toľko.